OMUVUBUKA abadde yaakava ku kyeyo e Dubai attiddwa mu ntiisa, abamusse ne bategeeza nti abadde mubbi. Geoffrey Nsubuga 30, omutuuze w’e Masajja - Ggangu yakubiddwa emiggo n’afa oluvannyuma lw’okugenda mu bbaala okunywa omwenge n’asangayo abaamulabye ne ssente ennyingi ne bamukuba bazimuggyeko.
Poliisi yayitiddwa n’emutaasa kyokka n’afa nga yaakatuusibwa mu ddwaaliro e Mulago. Kigambibwa nti abaamukubye be baamutaddeko eky’obubbi nga baagala bamubbeko ssente. Poliisi ekutte basatu okuli Ivan Kasule, Justus Nimwegigwa ne Rossette Namweruka era bakuumibwa mu kaduukulu ka poliisi e Katwe.
Nnyina wa Nsubuga, Muky. Sofia Nakyejwe yategeezezza nti mutabani we baamusse ne bamubbako obukadde 8 ze yabadde nazo mu mpale.
Aduumira poliisi y’e Katwe, Samuel Mission yategeezezza nti abaakwatiddwa bagenda kubuulirizibwako kuba balabika balina kye bamanyi ku kufa kwa Nsubuga.
Bagguddwaako omusango ku fayiro nnamba CRB1388/2016. Era okunoonyereza bwe kuggwa, baakutwalibwa mu kkooti bannyonnyole n’asaba abantu okwewala effujjo.
lug_Latn lug_Latn lug_Latn lug_Latn lug_Latn